text: [{"text_idx": "#000008", "text": "Ta\u00f0 tykist sum um ein o\u0301heppin tendensur er vi\u00f0 at vinda uppa\u0301 seg a\u0301 Facebook, har fo\u0301lk bru\u0301ka mi\u00f0ilin til at skelda inn a\u0301 hetta og hatta vi\u00f0 sera negativum og ofta stak illa undirbygdum pa\u0301haldum. Streymurin av o\u0301n\u00f8gdum, \u00f8stum ella illum vi\u00f0merkingum her a\u0301 Facebook virkar m\u00f8\u00f0andi. Hvat skal ta\u00f0 vera gott fyri? Er sli\u0301k atfer\u00f0 a\u0301 sosialum mi\u00f0lum i\u0301 lagi?"}, {"text_idx": "#000009", "text": "Til ber ikki at krevja, at alt, sum fo\u0301lk skriva a\u0301 Facebook skal vera vi\u00f0komandi, a\u0301hugavert ella upplyftandi fyri \u00f8ll onnur. Meira ella minni (o\u0301)vi\u00f0komandi vi\u00f0merkingar eru eisini til at liva vi\u00f0, um t\u00e6r ikki ska\u00f0a nakran annan. Men hvar gongur marki\u00f0? N\u00e6r gerst ta\u00f0 ska\u00f0iligt?"}, {"text_idx": "#000010", "text": "Hava fo\u0301lk skyldu til at bera seg fo\u0301lkaliga at a\u0301 Facebook? Hvat kann ikki go\u0301\u00f0takast? Helst er ta\u00f0 individuelt, hvat fo\u0301lk halda er i\u0301 lagi ella ikki er i\u0301 lagi a\u0301 einum mi\u00f0li, har marki\u00f0 millum ta\u00f0 privata og ta\u00f0 almenna er so o\u0301greitt. Men onkunti\u0301\u00f0 tykist ta\u00f0, sum um fo\u0301lk halda seg kunna loyva s\u00e6r no\u0301gv meira Facebook, enn tey annars loyva s\u00e6r. Ganga fo\u0301lk solei\u00f0is og grenja a\u0301 sama ha\u0301tt, hv\u00f8rja fer\u00f0 tey fara u\u0301t at m\u00f8ta \u00f8\u00f0rum? Neyvan. Hvi\u0301 man ta\u00f0 so vera so a\u0301 Facebook?"}, {"text_idx": "#000011", "text": "Men li\u0301kamiki\u00f0 hvar marki\u00f0 gongur, so kenni eg meg eftirhondini ikki so sja\u0301ldan n\u00e6stan \u201cmisbru\u0301kta\u201d, ta\u0301 Facebook ver\u00f0ur bru\u0301kt til at reint grenj og til at reypa s\u00e6r av si\u0301num fordo\u0301mum \u2013 ofta so illa undirbygdir, at teir heilt greitt hava no\u0301gv meira vi\u00f0 fo\u0301lk sja\u0301lvi at gera enn vi\u00f0 sja\u0301lvt evni\u00f0, sum tey tosa um. Eg ma\u0301 vi\u00f0ganga, at eg haldi, at ta\u00f0 kann vera r\u00e6ttiliga troyttandi o\u0301sja\u0301lvbo\u00f0in at skula vera vitni til streymin av illsinnisglepsum, i\u00f0 als einki siga m\u00e6r, men sum eg noy\u00f0ist at taka vi\u00f0, um eg skal fa\u0301a alt ta\u00f0 go\u0301\u00f0a vi\u00f0, sum ho\u0301ast alt er a\u0301 Facebook eisini \u2013 ti\u0301betur!"}, {"text_idx": "#000012", "text": "Grenji\u00f0 ska\u00f0ar meg kanska ikki beinlei\u00f0is, men serliga hugaligt er ta\u00f0 ikki. I\u0301 besta f\u00f8ri ger ta\u00f0 meg bara i\u0301 ringum lag. I\u0301 ringasta f\u00f8ri kann eg fa\u0301a ein ringan smakk i\u0301 munnin av at si\u0301ggja, hvussu innari svi\u0301nahundurin spennir seg u\u0301t og spja\u00f0ir smittuna so miki\u00f0, at ta\u00f0 onkunti\u0301\u00f0 uttan iva veruliga kann ska\u00f0a onkran o\u0301bo\u0301taliga."}, {"text_idx": "#000013", "text": "Misskil meg ikki. Ta\u00f0 er ikki ti\u0301, at eg haldi, at einki er at vera o\u0301n\u00f8gdur vi\u00f0 her i\u0301 samfelagnum. Ta\u00f0 er heldur ikki ti\u0301, eg haldi, at fo\u0301lk ikki kunnu loyva s\u00e6r at or\u00f0a si\u0301na o\u0301n\u00f8gd um hetta og hatta. Ta\u00f0 er als ikki ta\u00f0, eg sigi. Eg sigi bara: V\u00e6lsigna\u00f0i veri\u00f0 tykkum, tit illu feysbukkar. Gloymi\u00f0 ikki, at ta\u00f0 ER ikki heilt innanfyri privatar karmar, at tit skriva. Facebook er meira ella minni alment, so vari\u00f0 tykkara munn. B\u00e6\u00f0i av atliti til tey ella ta\u00f0, tit tosa um, men eisini av aliti til tey, sum skulu lesa."}, {"text_idx": "#000014", "text": "Torf\u00f8rt at verja seg i\u0301mo\u0301ti\nSolei\u00f0is sum Facebook er innr\u00e6tta\u00f0 i\u0301 l\u00f8tuni, so er torf\u00f8rt at skilja i\u0301millum tilfari\u00f0 og si\u0301\u00f0la alt fra\u0301, sum kanska ikki er so vi\u00f0komandi fyri ein. No\u0301gv duga heldur ikki at bru\u0301ka m\u00f8guleikarnar fyri at si\u0301\u00f0la fra\u0301, so tey fa\u0301a bara ALT bo\u0301ltandi ni\u00f0ur eftir timeline\u2019ini hja\u0301 s\u00e6r. Ta\u00f0 er torf\u00f8rt at verja seg i\u0301mo\u0301ti, at onnur turka si\u0301nar egnu perso\u0301nligu frustratio\u0301nir av a\u0301 okkum onnur, i\u00f0 illa kunnu si\u0301\u00f0la sli\u0301kt fra\u0301, um vit ynskja at taka lut i\u0301 sosiala virtuella li\u0301vinum a\u0301 Facebook."}, {"text_idx": "#000015", "text": "So ta\u00f0 hevur ty\u0301dning, hvussu to\u0301nin er i\u0301 ti\u0301, sum ver\u00f0ur skriva\u00f0. Ti\u0301 vil eg vi\u00f0m\u00e6la \u00f8llum, sum hava lyndi til at \u00f8sa seg, at hugsa seg um. Kanska kann ein spyrja seg sja\u0301lvan, a\u0301\u00f0renn ein fer at oysa gall u\u0301t a\u0301 Facebook: Hvat fa\u0301i eg burturu\u0301r at skriva solei\u00f0is, sum eg geri? Hvat fa\u0301a onnur burturu\u0301r ti\u0301? Skrivi eg fyri at royna at b\u00f8ta um okkurt ? Ella er ta\u00f0 bara fyri at sleppa at grenja \u2013 og helst fa\u0301a onkran annan at grenja saman vi\u00f0 m\u00e6r, so vit kunnu stu\u00f0la hv\u00f8nnannan i\u0301 grenjinum um, hvussu va\u0301naligt okkurt er?"}, {"text_idx": "#000016", "text": "Kann menna seg til happing\nHvat er endama\u0301li\u00f0 vi\u00f0 at luttaka i\u0301 einum grenjiko\u0301ri\u00f0, har \u00f8ll eru so r\u00f8randi samd um, hvussu o\u0301metaliga va\u0301naligt hetta og hatta er? Fa\u0301i eg naka\u00f0 burtur u\u0301r ti\u0301, anna\u00f0 enn eina stuttskygda n\u00f8ktan av mi\u0301ni egoistisku trongd til at fa\u0301a forloyst mi\u0301na perso\u0301nligu \u00f8sing? Men hvussu munnu mi\u0301ni gleps raka onnur? Kann eg risikera at vera vi\u00f0 til at \u00f8sa ein stemning upp, sum f\u00e6r avlei\u00f0ingar fyri onkran, sum tey ikki hava uppibori\u00f0?"}, {"text_idx": "#000017", "text": "Er ta\u00f0 ikki at samanbera n\u00e6rmast vi\u00f0 happing \u2013 solei\u00f0is ha\u0301lvalment \u2013 at tosa ljo\u0301tt um onnur ella um okkurt, onnur gera? Sto\u0301r sannli\u0301kindi eru fyri, at tey, sum grenja\u00f0 ver\u00f0ur um, lesa t\u00e6r negativu vi\u00f0merkingarnar, sum kunnu raka onkran meint \u2013 serliga ta\u0301 vi\u00f0merkingarnar eru illa undirbygdar. Hvussu hev\u00f0i eg sja\u0301lv/ur havt ta\u00f0, um eg las naka\u00f0 li\u0301knandi um meg sja\u0301lva/n ella um okkurt, eg hev\u00f0i gj\u00f8rt m\u00e6r o\u0301mak vi\u00f0?"}, {"text_idx": "#000018", "text": "Hvi\u0301 fari eg ikki heldur beinlei\u00f0is til tann, sum hevur a\u0301byrgd av ti\u0301, eg eri o\u0301n\u00f8gd/ur vi\u00f0? Hvi\u0301 havi eg sli\u0301ka trongd til at skelda og lamentera her a\u0301 Facebook um ta\u00f0 framman fyri \u00f8llum mi\u0301num FB-vinum (og teirra FB-vinum), har av tey flestu kanska einki vilja hava vi\u00f0 ta\u00f0 at gera, sum eg skeldi um? Er ta\u00f0 ney\u00f0ugt at o\u0301ro\u0301gva onnur vi\u00f0 ti\u0301?"}, {"text_idx": "#000019", "text": "Ta\u00f0 er alt i\u0301 fi\u0301nasta lagi vi\u00f0 atfinningum, um atfinningarnar eru v\u00e6l undirbygdar og konstruktivar. Um fo\u0301lk eru o\u0301n\u00f8gd vi\u00f0 okkurt og hava hug at siga hetta vi\u00f0 onnur, so ma\u0301ttu tey \u2013 sum ta\u00f0 minsta \u2013 gj\u00f8rt s\u00e6r tann o\u0301makin at komi\u00f0 vi\u00f0 konstruktivum og frameftirvi\u0301sandi kritikki, sum gevur teimum, i\u00f0 funnist ver\u00f0ur at, ein tjans til at l\u00e6ra naka\u00f0 og betra seg. Ta\u00f0 kann kanska ennta\u0301 i\u0301birta til eitt gott og tiltrongt kjak."}, {"text_idx": "#000020", "text": "Men koyr a\u0301 bla\u0301man vi\u00f0 \u00f8llum hesum sja\u0301lvs\u00f8kna innanto\u0301ma gallinum og gorinum og skeltingini av fordo\u0301mum, sum ta\u00f0 tykist sum um, at alt fleiri hava hug at (mis)bru\u0301ka Facebook til. (Eg fari ikki at nevna i\u0301t\u00f8kilig d\u00f8mi, ti\u0301 \u00e6tlanin er ikki at leggja eftir a\u0301vi\u0301sum perso\u0301num \u2013 bara at tosa um eitt yvirskipa\u00f0 ra\u0301k). Heilt erligt \u2013 hvi\u0301 (mis)bru\u0301ka si\u0301nar \u201cvinir\u201d \u2013 a\u00f0rar feysbukkar \u2013 til at turka si\u0301n nyttuleysa negativitet a\u0301? Hvi\u0301 skal ta\u00f0 ganga u\u0301t yvir onnur?"}]